**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija

Rīga, Brīvības iela 55, 506.telpa, plkst.11:00

Rīgā, 2015. gada 7.decembrī Nr.2

Sēdi vada: Pēteris Dzirkals

Sēdē piedalās: Valdis Birkavs; Zigmārs Brunavs; Kaspars Bondars; Aivars Draudiņš; Leonīds Jākobsons; Ināra Laube; Jānis Libkovskis; Jānis Rāzna; Mārtiņš Straume; Normunds Grinbergs; Elīna Rožulapa; Gints Miķelsons; Līga Gaile; Juris Mellēns; Leonīds Pakrastiņš; Jurijs Spiridonovs; Jurijs Strods; Tālivaldis Vectirāns; Oskars Zivtiņš.

Uzaicinātie: Pēteris Druķis – Būvniecības valsts kontroles biroja (BVKB) direktors;

Mārtiņš Saukants – BVKB Būvprakses sertifikācijas vadītājs

Ilona Kuikucāne – Latvijas darba devēju konfederācija;

Margarita Gorškovska – LPS, Garkalnes novada dome;

Jānis Klismets – Transportbūvju inženieru asociācija;

Andris Bērziņš – Latvijas ceļu būvētājs valdes priekšsēdētājs;

Mārtiņš Auders – EM Būvniecības un mājokļu politikas departamenta direktora vietnieks;

Renārs Špade – EM Būvniecības un mājokļu politikas departamenta Būvniecības politikas nodaļas vadītājs;

Elita Rubesa – Voravko – EM Sabiedrisko attiecību nodaļa.

Protokolē: Inese Rostoka

Darba kārtība:

1. Būvniecības valsts kontroles biroja darbība (BVKB direktors P.Druķis).

1. Informācijas apkopojums par darba grupās paveikto, sasniegto rezultātu un to kādā stadijā ir jautājuma virzība:

2.1. par būvkomersantu nodevu ;

2.2. par būvkomersantu klasifikāciju ;

2.3. par Publiskā iepirkuma likuma projekts ;

2.4. par “Ēku būvinženiera” profesijas standarts ;

2.5. par Būvniecības stratēģijas – pamatnostādņu izstrādi .

1. Citi jautājumi:

3.1. par padomes viedokli attiecībā uz Zolitūdes lielveikala "Maxima" traģēdijas parlamentārās izmeklēšanas komisijas galaziņojumu;

3.2. Latvijas darba devēju konfederācijas iesniegums;

Sēdi sāk 11:00

**1.§**

**Būvniecības valsts kontroles biroja darbība**

--------------------------------------------------------------------------------------------------

**Ziņo:** P.Druķis

1. Informē Padomi par biroja struktūrvienību 2015.gadā paveikto un plāniem nākamajam 2016.gadam (prezentācija pielikumā).
2. Sniedz atbildes uz Padomes locekļu uzdotajiem jautājumiem (atbildes sniegtas rakstiski – pielikumā). P.Druķis aicina padomē pārstāvētās organizācijas vērsties BVKB par tās interesējošiem jautājumiem;
3. M.Saukants informē par būvspeciālistu kompetences novērtēšanas un patstāvīgās prakses uzraudzības kārtību būvekspertīzes specialitātē, ko BVKB jāuzsāk ar 2016.gada 1.janvāri (prezentācija un sertificēšanas shēma pielikumā).

BVKB ir saplānots sertifikācijas grafiks, katru mēnesi paredzēts sertificēt 4 būvekspertus katrā specialitātē.

Latvijas pašvaldību savienība nav pārliecināta, ka būs pietiekams daudzums būvekspertu, kas pēc 2016.gada 1.janvāra varēs veikt būvprojektu ekspertīzi, padomes locekļi atbalsta šo uzskatu un ierosina pagarināt, Būvniecības likuma Pārejas noteikumu 11.punktā noteiktais termiņš ekspertīzes veikšanai par 6 mēnešiem.

**Nolemj:** 1.LBP sekretariātam sagatavot vēstuli Saeimai ar lūgumu steidzamības kārtā pagarināt, Būvniecības likuma Pārejas noteikumu 11.punktā noteikto termiņu ekspertīzes veikšanai par 6 mēnešiem;

2. Pieņemt zināšanai informāciju par būvspeciālistu kompetences novērtēšanas un patstāvīgās prakses uzraudzības kārtību būvekspertīzes specialitātē;

3. BVKB informē padomi par darba plānu standartu izstrādei būvekspertīzes veikšanai dažādās specializācijas jomās, informāciju elektroniski nosūtot padomes sekretariātam.

**2.§**

**Informācijas apkopojums par darba grupās paveikto, sasniegto rezultātu un to kādā stadijā ir jautājuma virzība**

--------------------------------------------------------------------------------------------------

**Vada:** P.Dzirkals

Uzsākot padomes darbu, nākamajā padomes sēdē rezumēt iepriekšējās padomes laikā darba grupās padarīto un par katru aktuālo jautājumu vienam cilvēkam prezentēt, kādā stadijā ir konkrētais jautājums.

Padomes locekļi informē padomi par iepriekšējās padomes laikā iesāktajiem darbiem un to kādā stadijā tie atrodas.

**2.1.** **par būvkomersantu nodevu** informē Ekonomikas ministrija.

Prezentācija par to cik nomaksāta nodevas nomaksu 2015.gadā, izlietojumu un plāmniem nākamajam gadam.

Darba grupas vadītājs N.Grinbergs iebilst, ka rēķinot nodevas nomaksu no būvkomersanta pašu spēkiem paveiktā būvniecībā netiek ievērots taisnīguma princips, jo tiem, kas veic darbu pašu spēkiem ir jāuztur pietiekams skaits strādnieku, savukārt ģenerāluzņēmējiem tas nav jādara un nodeva proporcionāli ir mazāka, bet ienākumi lielāki.

**Nolemj:** 1. Jautājumu par būvkomersantu nodevuiekļaut nākamās padomes sēdes darba kārtībā;

2. N.Grinbergam sagatavot priekšlikumu grozījumiem MK 25.02.2014., noteikumos Nr.116 “Būvkomersantu reģistrācijas noteikumi”, paredzot nodevas aprēķināšanu no būvkomersanta kopējā apgrozījuma.

**2.2.** **par būvkomersantu klasifikāciju** informē Ekonomikas ministrija.

Prezentācija par noteikumu projekta izstrādes gaitu un darba grupā paveikto.

Biedrības “Latvijas ceļu būvētājs” pārstāvji izsaka iebildumus, ka nav ņemti vērā biedrības biedru sagatavotie 59 priekšlikumi.

**Nolemj:** 1. Pēc atzinumu saņemšanas no citām institūcijām (termiņš 10.12.2015.) Ekonomikas ministrijai sasaukt darba grupas sēdi, kurā apspriestu iesūtītos priekšlikumus;

2. Padomes locekļiem dalībai darba grupā pieteikties LBP sekretariātā.

2.3. **par Publiskā iepirkuma likuma projektu** informē Ekonomikas ministrija.

Prezentācijā informē par publiskā iepirkuma būvniecībā risinājumu likumprojekta itvaros un Ekonomikas ministrijas sniegtajiem atzinumiem:

**-** atzinumā piedāvāts paredzēt, ka pasūtītājs ir tiesīgs ņemt vērā tikai cenu būvdarbu līgumos, ja iepirkumu pamatā ir kāds no Starptautiskā inžnierkonsultantu federācijas FIDIC izstrādātajiem vai analogs tipveida līgums;

**-** atzinumā iekļauts iebildums: noteikt, ka pretendents uz publiskā finansējuma būvdarbu veikšanu spējas apliecina ar klasifikācijas dokumentu, kas apliecina piegādātāja atbilstību iepirkuma prasībās noteiktajai minimālajai kvalifikācijas klase, atzītajām profesionālajām kompetencēm un, sākot ar 2019. gada 30.aprīli, pieredzi iepirkuma objektam atbilstošu būvju būvdarbu veikšanā būvju grupās.

**Nolemj:** Turpināt sekot Publiskā iepirkuma likuma projekta virzībai un aktuālajai redakcijai.

2.4. **par “Būvinženiera” profesijas standarts**, informē L.Gaile.

Padome 18.05.2015.sēdē atbalstīja Latvijas būvinženieru savienības (LBS) un Rīgas Tehniskās universitātes mācību spēku izstrādāto “Būvinženiera profesijas standarta projektu” un atbalstīja tā virzību tālāk, to uzticot LBS.

Šajā laikā Izglītības un zinātnes ministrija (IZM) ir izstrādājusi jaunus metodiskos norādījumu standartu izstrādei un darba grupas izstrādātais standarts vairs neatbilst šiem norādījumiem. Vēl arī no 2016.gada 1.janvāra spēku zaudēs Ministru kabineta 27.02.2007. noteikumi Nr.149 “ Profesiju standartu izstrādes kārtība”, tāpēc priekšlikums LBP gatavot vēstuli IZM ar lūgumu, kā notiks profesiju standartu izstrādāšana pēc 2016.gada 1.janvāra.

**Nolemj:** 1. LBP sekretariāts nosūta IZM vēstuli ar lūgumu skaidrot kā notiks profesiju standarta izstrāde pēc 2016.gada 1.janvāra.

2. L.Gailei sagatavot vēstules teksta projektu un iesniegt LBP sekretariātam.

**2.5.** **par Būvniecības stratēģijas – pamatnostādņu izstrādi**, G.Miķelsons informē, ka bija darba grupa, kas sanāca 2 reizes un sēdē prezentē priekšlikumu apkopojumu stratēģijas izstrādei, izstrādes soļus un saturu. Aicina padomi iepazīties at arvalstu pieredzi un vienoties par stratēģijas saturu.

J.Siridonovs informē padomi par plānošanas dokumentu hierarhiju un izstrādes kārtību.

Nozaru plānošanas dokumenti nosaka virzību, nosaka to ko vēlamies redzēt nozarē pēc 5-7 gadiem un plānu kā to sasniegt. Ierosina stratēģijas izstrādi iesākt nevis ar satura rādītāju, bet katrai organizācijai izvirzīt sev svarīgākos mērķus, ko tā vēlētos sasniegt turpmākajos 5 gados, kopīgi apkopot priekšlikumus un vienoties par nozarei svarīgāko, definēt vīziju mērķus. Nosacīti nozares analīze arī šobrīd nebūtu prioritāte, jo ir dažādu institūciju (Finanšu ministrijas, Valsts ieņēmumu dienesta, BVKB u.c) veiktie pētījumi par būvniecības nozari, ir pieejami pietiekami daudz datu, ko analizēt.

Padome nepanāk vienošanos par turpmāko rīcību Būvniecības stratēģijas izstrādē.

**Nolemj:** Jautājumu izskatīt kādā no turpmākajām sēdēm.

**3.§**

**Citi jautājumi**

**Vada:** P.Dzirkals

* 1. **par padomes viedokli attiecībā uz Zolitūdes lielveikala "Maxima" traģēdijas parlamentārās izmeklēšanas komisijas galaziņojumu**;

Piedalās 20 balstiesīgi padomes locekļi.

Balsojums – “par” – 19 balsis; “pret” – 0; “atturas” - 1

**Nolemj:** LBP sekretariātam sagatavot vēstuli Ministru kabinetam, kurā pausts LBP atbalstsZolitūdes lielveikala "Maxima" traģēdijas parlamentārās izmeklēšanas komisijas galaziņojumā minētajām norādēm un uzdevumiem valsts institūcijām par nozares normatīvās bāzes sakārtošanu.

* 1. **Latvijas darba devēju konfederācijas iesniegums.**

I.Kuikucāne informē padomi par LDDK interesēm piedalīties padomes darbā.

Piedalās 20 balstiesīgi padomes locekļi.

Balsojums – “par” – 19 balsis; “pret” – 0; “atturas” - 1

**Nolemj:** Pieaicināt LDDK pārstāvi piedalīties LBP sēdēs eksperta statusā un informēt par plānotajām padomes sēdēm.

**3.3 Nolemj:** Nākamo Latvijas būvniecības padomes sēdi sasaukt 2016.gada 11.janvārī, pl.11:00, Ekonomikas ministrijā.

Sēdi slēdz 13:05

Padomes priekšsēdētājs P.Dzirkals

Protokolēja I.Rostoka